দারুল উলূম হোসাইনিয়া কওমিয়া কেরাতিয়া মাদরাসা (সংক্ষেপে সলিয়াবাকপুর কেরাতিয়া মাদ্রাসা) বরিশাল জেলার বানারীপাড়া উপজেলার পূর্ব সলিয়াবাকপুর গ্রামে অবস্থিত একটি কওমি মাদ্রাসা। ১৯৪৮ সালে মাদ্রাসাটি প্রতিষ্ঠা করেন সুফি আরেফ আলী মুনশী। দারুল উলুম দেওবন্দের আদর্শ ও মূলনীতিতে পরিচালিত প্রতিষ্ঠানটি বরিশাল জেলার অন্যতম ঐতিহ্যাবাহী কওমি মাদ্রাসা হিসেবে পরিচিত। বর্তমানে এখানে প্রাক-প্রাথমিক থেকে স্নাতক স্তর (ফযিলত) পর্যন্ত শিক্ষা কার্যক্রম চালু আছে।  ইতিহাস প্রেক্ষাপট বৃটিশ শাসনামলে আয়মা-লাখেরাজ সম্পত্তি দ্বারা পরিচালিত ইসলামি শিক্ষাব্যাবস্থা প্রায় বন্ধ হয়ে যায়।  এসময় মুসলমানরা আত্মোপলব্ধি ও পুনর্জাগরন থেকে বঞ্চিত হয়।  এই পরিস্থিতিতে ১৮৬৬ খ্রিস্টাব্দে সরকারের প্রভাবমুক্ত হয়ে ভারতের উত্তর প্রদেশে প্রতিষ্ঠিত হয় দারুল উলুম দেওবন্দ। অতঃপর বিংশ শতাব্দীর ত্রিশ ও চল্লিশের দশকে বাংলাদেশ ভূখণ্ডে দেওবন্দি মতাদর্শ বিস্তার লাভ করে এবং বিভিন্ন স্থানে কওমি মাদ্রাসা প্রতিষ্ঠা পেতে থাকে।  প্রতিষ্ঠা বিংশ শতাব্দীর ত্রিশের দশকে এ অঞ্চলের সুফি সাধক ও ইসলাম প্রচারক আরেফ আলী মুনশী মুসলিম শিশুদের ইসলামি শিক্ষাদানের জন্য একাধিক মক্তব চালু করে পাঠদান করেন। এসকল শিশুদের মক্তব পরবর্তী  শিক্ষাগ্রহণের সুযোগ ছিল না। কেননা এ অঞ্চলে তখনও একটি পূর্ণাঙ্গ ইসলামি শিক্ষা কেন্দ্রের অভাব ছিল।  পরবর্তীতে দেশভাগের পর ১৯৪৮ খ্রিস্টাব্দে (বাংলা ১৩৫৫ সন) আরেফ আলী মুনশী দারুল উলূম হোসাইনিয়া কওমিয়া কেরাতিয়া মাদরাসা প্রতিষ্ঠা করেন। একই গ্রামের আছমান আলী, কাছেম আলী এবং অন্যান্য দাতাগণ এতে সহযোগিতা করেন। প্রতিষ্ঠালগ্নে সরকারি পাঠ্যক্রমে মাদ্রাসার শিক্ষা কার্যক্রম শুরু হয়। কয়েক বছর পর পঞ্চাশের দশকে দেওবন্দের অনুসরণে পাঠ্যক্রমে দরসে নেজামি প্রবর্তনের মাধ্যমে এটি পূর্ণাঙ্গ কওমি মাদ্রাসায় রূপান্তরিত হয়। প্রতিষ্ঠাকাল বিবেচনায় মাদ্রাসাটি বরিশাল জেলার অন্যতম প্রাচীন কওমি মাদ্রাসা হিসেবে স্বীকৃত।  তাবলিগ জামাতের পৃষ্ঠপোষকতা ১৯৪০-এর দশকে বাংলাদেশে তাবলিগ জামাতের আগমন ঘটে।  মাদ্রাসার প্রতিষ্ঠাতা আরেফ আলী মুনশী পঞ্চাশের দশকে তাবলিগে যোগদান করেন এবং বরিশালের বানারীপাড়া ও উজিরপুর উপজেলায় তাবলিগ জামাতের প্রচার করেন। তিনি এই দুই উপজেলার প্রথম আমীর হিসেবে দায়িত্ব পালনকালে মাদ্রাসাটি তাবলিগ জামাতের স্থানীয় মারকাজ তথা কেন্দ্র হিসেবে কার্যক্রম পরিচালনা করে এবং দাওয়াতি কাজের প্রসারে ভূমিকা রাখে।  জুলাই গণঅভ্যুত্থান ২০২৪ সালে জুলাই গণঅভ্যুত্থান চলাকালে মাদ্রাসার সাবেক শিক্ষার্থী ও একই গ্রামের বাসিন্দা হাফেজ জসিম উদ্দিন ১৮ জুলাই ঢাকার উত্তরায় শহিদ হন। তিনি জুলাই আন্দোলনের প্রথম আলেম শহিদ। ১৯ জুলাই মাদ্রাসা মাঠে জানাজা শেষে নিকটবর্তী পারিবারিক কবরস্থানে তাকে দাফন করা হয়।  অবকাঠামো ১৯৪৮ সালে তালপাতার ছাউনির ঘরে মাদ্রাসার যাত্রা শুরু হয়। ষাটের দশকে প্রথম ভবন নির্মাণ করা হয়। বর্তমানে মাদ্রাসার রয়েছে প্রায় দুই একরের ক্যাম্পাস, দুইটি পুকুর, বিস্তৃত খেলার মাঠ এবং একাধিক ভবন। শিক্ষার্থীদের জন্য রয়েছে পূর্ণাঙ্গ আবাসিক সুবিধা। মাদ্রাসার প্রধান অবকাঠামোগুলোর মধ্যে রয়েছে- জামে মসজিদ আরেফি মনযিল (প্রশাসনিক ও শিক্ষাভবন) মাদানি মনযিল (ছাত্রাবাস) নদভি মনযিল (ছাত্রাবাস) সুফি আরেফ আলী মুনশী রহ. কেন্দ্রীয় গ্রন্থাগার কম্পিউটার ল্যাব লিল্লাহ বোর্ডিং শিক্ষক কোয়ার্টার পূর্ব সলিয়াবাকপুর আরেফ আলী মুনশী এতিমখানা  শিক্ষা কার্যক্রম মাদ্রাসায় বর্তমানে চারটি বিভাগে পাঠদান করা হয়। এখানে প্রাক-প্রাথমিক থেকে স্নাতক শ্রেণি (ফযিলত) পর্যন্ত শিক্ষা কার্যক্রম চালু আছে। সকল বিভাগে আবাসিক ও অনাবাসিক সুবিধা রয়েছে। শিক্ষা বিভাগ সমূহ নূরানী বিভাগ (নার্সারি থেকে তৃতীয় শ্রেণি পর্যন্ত) মকতব/কিরাত বিভাগ হিফজুল কুরআন বিভাগ কিতাব বিভাগ (প্রাথমিক থেকে স্নাতক স্তর পর্যন্ত) অন্যান্য কার্যক্রম শিক্ষার পাশাপাশি মাদ্রাসা থেকে বিভিন্ন কার্যক্রম পরিচালিত হয়। যেমন- মাসিক ইসলাহি জলসা, দাওয়াত ও তাবলীগ, বার্ষিক মাহফিল ও ওলামা সম্মেলন এবং সামাজিক সেবামূলক বিভিন্ন কার্যক্রম। এছাড়া শিক্ষার্থীদের সৃজনশীলতা বিকাশ, নেতৃত্বগুণ, সাংগঠনিক দক্ষতা ও ব্যক্তিত্ব গঠনের জন্য রয়েছে বিভিন্ন সহশিক্ষা ও সাংস্কৃতিক কার্যক্রম। সহশিক্ষা কার্যক্রম ছাত্র জমিয়ত জমিয়ত পাঠাগার ইসলাহি মজলিস আবৃত্তি, সংগীত ও বক্তৃতা চর্চা বার্ষিক সাহিত্য ও সাংস্কৃতিক প্রতিযোগিতা দেয়ালিকা প্রকাশ  ব্যবস্থাপনা ও পরিচালনা কার্যনির্বাহী কমিটি ও মজলিসে শুরার তত্বাবধানে মাদ্রাসাটি পরিচালিত হয়। উভয় পরিষদ স্থানীয় ও বিশিষ্ট আলেম, শিক্ষক, দাতা সদস্য, ছাত্র অবিভাবক ও সাধারণ ব্যক্তিদের সমন্বয়ে গঠন করা হয়। মাদ্রাসার প্রধান প্রশাসনিক কর্মকর্তা হলেন মুহতামিম। মজলিশে শুরা মাদ্রাসার সর্বোচ্চ নীতিনির্ধারণী পরিষদ মজলিশে শুরা নামে পরিচিত। এটি মাদ্রাসার যেকোনো বিশেষ ও গুরুত্বপূর্ণ সিদ্ধান্ত গ্রহণ এবং অনুমোদন দেয়। বিশিষ্ট আলেম ও বিজ্ঞজনদের নিয়ে এটি গঠন করা হয়। মজলিসে আমেলা মজলিসে শূরা কর্তৃক গৃহীত সিদ্ধান্ত সমূহ বাস্তবায়নের জন্য মজলিসে আমেলা তথা কার্যনির্বাহী কমিটি গঠন করা হয়। সাধারণ ও বিশেষ পরিস্থিতিতে মজলিসে আমেলা সিদ্ধান্ত গ্রহণ করে থাকে। প্রকাশনা মাদ্রাসার প্রকাশনা বিভাগ কর্তৃক নিম্নোক্ত গ্রন্থাবলী প্রকাশিত হয়েছে।  কুতুবে রাব্বানী হযরত শাহ সুফী আরেফ আলী মুনশী রহ. (২০২০ খ্রি.) দারুল উলূম হোসাইনিয়া কওমিয়া কেরাতিয়া মাদরাসা: ইতিহাস ঐতিহ্যের পঁচাত্তর বছর (২০২৪ খ্রি.) আরও দেখুন দেওবন্দি কওমি মাদ্রাসা দারুল উলুম দেওবন্দ বাংলাদেশের কওমি মাদ্রাসার তালিকা   তথ্যসূত্র   বিষয়শ্রেণী:বাংলাদেশের মাদ্রাসা বিষয়শ্রেণী:বাংলাদেশের কওমি মাদ্রাসা